WAT Woord van die Week: bakboord en stuurboordArgieffoto Woord: stuurboord Betekenis: Regterkant van ‘n vaartuig of vliegtuig as jy vorentoe kyk. Waar kom dit vandaan? Uit Nederlands stuurboord, ‘n samestelling van stuur en boord “skeepsreling, skeepswand”, so genoem omdat die roer by ou skepe deur die regterkantse wand van ‘n skip gesteek is en die skepe dus van daardie kant gestuur is. Woord: bakboord Betekenis: Linkerkant van ‘n vaartuig of vliegtuig as jy vorentoe kyk. Waar kom dit vandaan? Uit Nederlands bakboord (1598), ‘n samestelling van Middelnederlands bac “rug” en “boord “skeepsreling, skeepswand”, waarskynlik na aanleiding daarvan dat die stuurman moontlik met sy rug na die linkerkant van die vaartuig gestaan het. Uitdrukking: Iemand van bakboord na stuurboord stuur Betekenis: Iemand doelloos rondstuur Waar kom dit vandaan? Letterlik dus heen en weer van die linker- na die regstersy van die skip stuur sonder dat iets daardeur vermag word. Hierdie interessante brokkie is aan Maroela Media se Taaltoffie verskaf deur die Woordeboek van die Afrikaanse Taal.